Driejarige sterf toe huis brandFoto bloot ter illustrasie. (Foto: Cullan Smith/Unsplash) Elton Saterdag, ŉ driejarige seuntjie, is Dinsdag in die vroeë oggendure dood toe ŉ brand uitgebreek het in die plakkershuis waar hy geslaap het. Die polisie in die Oos-Kaap is omstreeks 01:00 ontbied na ŉ brand in Virgostraat in die Barcelona- informele nedersetting in Gelvandale. “Ná die brand geblus is, is die liggaam van die driejarige Elton gevind. Die seuntjie se 34-jarige ma, sy 10-jarige sussie en ŉ vyf maande oue baba het beserings opgedoen, maar kon uit die brandende huis ontsnap.” Die ma het brandwonde aan haar arms en rug opgedoen en die 10-jarige meisie het brandwonde aan haar arm en been opgedoen. Die baba het geringe skraapwonde opgedoen. Hulle is na ŉ hospitaal geneem vir verdere behandeling. “Die oorsaak van die brand is vermoedelik ŉ kers wat omgeval het. ŉ Geregtelike doodsondersoek word gedoen.”